**KO ŠIŠA MATEMATIKU**

Nije da Vam se žalim, ali težak je život nas učenika-putnika. Mobitel me budi svaki dan u ranu zoru. Najrađe bi ga tresnula o zid. Još jučer onako bunovna nagazim na njega. Sad bi mi još trebalo da više ne radi, provjerim - radi. Prekjučer sam do kasnih sati rješavala zadatke iz matematike. Sam Bog zna, je l to išta valja. Šest je sati, vani mračak. U dvadeset do sedam trebam biti u busu, u sedam u školi. Uletim u WC pa u kupaonicu. U kuhinji me čeka crni kruh s medom i šalica mlijeka. Zdrav obrok, ali mi mrvica kruha uleti u krivi sokak. Zakašljem se, ostanem bez daha. Jedva dođem k sebi. Nisam ni krenula, a već kasnim. Zgrabim torbu i izletim iz kuće. Na pragu nagazim na rep svom mačku ljubimcu. On digne silnu dreku, probudi sve u kući i zarije mi i nokte i zube u nogu. Dreknem i ja, ali nemam vremena za vidanje rana jer bus ne čeka.

Produžim hitro na ulicu, sudarim se sa starom susjedom i umalo ju srušim u šamac. U zadnji tren ju pridržim da ne padne. A ona jadna zavapi držeći se za srce: „Ana, dete, pazi kud trapaš, skoro me šlog strefio!“ Na brzake se ispričam i jurim dalje. Ali… mama viče za mnom: „Zaboravila si bilježnicu iz matematike na stolu!“ Samo bi mi još trebalo da dobijem i treći minus, a onda dalje… zna se. Vratim se, zgrabim nesretnicu i uguram u torbu.

Krenem niz ulicu do autobusne stanice. U glavi mi uporno odzvanja pjesma koju sam jučer čula na radiju. To je uvijek tako kad sam živčana. Matematika me ubila. Ko bez duše stižem do busa, a on… pun ko šipak. Uguram se unutra još i ja mala koštica. Smjestim se između svojih dviju školskih prijateljica, sreća pa smo sve tri sitne. I bus stiže pred školu. Pustim sve da iziđu van pa ja zadnja. Ne volim gužvu. U glavi mi se i dalje vrti ona pjesma, stalno ista strofa. Padne mi nešto na pamet. Zastanem na izlazu kao na pozornici i viknem: „Narode, čujte!“ i zapjevam iz sveg glasa:

Dear future husband  
Here's a few things you'll need to know if you want to be  
My one and only all my life …

No, većina mojih suputnika-supatnika gleda me u čudu. Vozač koji je dotad nešto tipkao po mobitelu, zablene se u mene, a onda se izdere: „Ajde, mala, izlazi van. Krevelji se svom ćaći i materi, ja moram dalje!“

Požurim niz stepenice. Ali… jao, promašim zadnju, posrnem i ljosnem. Prostrem se koliko sam duga i široka i to upravo pred noge dečka kojeg krišom gledam već duže vrijeme. „O, Bože, šta mi se još neće desit, a nije dan pravo ni počeo“, pomislim jadna, a suze mi navru na oči. Društvo iz autobusa umire od smijeha, a ja bi se od stida najrađe uvukla u obližnji krtičnjak. Nema mi spasa, ovaj će me pad pratiti kroz ostatak mog školovanja, a možda i života, pomislim.

Ali, na moje iznenađenje, dečko se sagne, sa smiješkom mi pruži ruku i pomogne mi da ustanem. Počne me čistiti od trave i zemlje, a ja stojim ko ukopana. Podigne moju torbu i odvede me do najbliže klupe. Društvo zanijemilo, a mojoj sreći nigdje kraja. Sjedili smo tako i pričali. Zvonilo je za prvi sat, za matematiku. Ma, ko šiša i nju i neopravdani sat. Ovo je najsretniji trenutak u mom životu.

Silva Vidaković-Romanić, prof.